“Scott” ทิชชูเจ้าแรกของโลก ที่ทำให้คนทั่วไปมีกระดาษเช็ดก้น
เส้นทางของทิชชู Scott เป็นอย่างไร ? Scott ทำอย่างไร ให้คนหันมาใช้ทิชชู ? ลงทุนแมนจะเล่าให้ฟัง
4 ก.พ. 2566

“Scott” ทิชชูเจ้าแรกของโลก ที่ทำให้คนทั่วไปมีกระดาษเช็ดก้น /โดย ลงทุนแมน
รู้ไหมว่า ก่อนหน้าที่เราจะใช้ทิชชูเช็ดก้นในห้องน้ำ เราเช็ดก้นหลังขับถ่าย ด้วยหิมะ ใบไม้ ซังข้าวโพดแห้ง กระดาษหนังสือพิมพ์ หรือเปลือกหอย
จนกระทั่งในปี 1879 หรือราว 144 ปีที่แล้ว 
ที่ประเทศสหรัฐอเมริกา แบรนด์ทิชชูม้วน Scott ได้เกิดขึ้น และทำให้คนหันมาใช้ทิชชูเช็ดก้นได้สำเร็จ
เส้นทางของทิชชู Scott เป็นอย่างไร ?
Scott ทำอย่างไร ให้คนหันมาใช้ทิชชู ?
ลงทุนแมนจะเล่าให้ฟัง 
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ต้องบอกอย่างนี้ว่า Scott ไม่ได้เป็นผู้คิดค้นทิชชูเจ้าแรกของโลก แต่ก็กลายเป็นทิชชูเจ้าแรก ที่คนยอมรับและซื้อใช้เพื่อเช็ดก้นหลังขับถ่าย
ซึ่งจุดเริ่มต้นของการใช้ทิชชูจริง ๆ เกิดขึ้นในสมัยจีนโบราณ แต่ในสมัยนั้น เป็นกระดาษทิชชูที่ถูกผลิตขึ้นไว้ใช้ในราชสำนัก ไม่ได้เป็นการขายให้กับคนทั่วไป
และในอีกซีกโลกหนึ่ง ที่ประเทศสหรัฐอเมริกา 
“โจเซฟ กาเย็ตตี” ได้คิดค้นทิชชูขึ้นมาใช้ และวางขายเมื่อปี 1857 แต่ก็เจอกับความล้มเหลว
เพราะคนในยุคนั้น ยังไม่สนใจที่จะซื้อทิชชูมาทำความสะอาดก้น และผลิตภัณฑ์ที่เขาคิดค้นออกมา มักถูกใช้ในทางการแพทย์มากกว่า
จนในปี 1879 Irvin และ Clarence สองพี่น้องตระกูล Scott ได้เห็นโอกาสทางธุรกิจว่า ต่อไปห้องน้ำจะกลายเป็นสิ่งที่ทุกบ้าน และทุกอาคารขาดไม่ได้
และนั่นทำให้เขาทั้งสองคน เปิดบริษัท Scott Paper Company เพื่อผลิตและขายทิชชูแบบม้วนที่ฉีกได้
ให้กับคนทั่วไป สำหรับใช้กับห้องน้ำแบบชักโครก
ซึ่งทิชชูแบบม้วนของ Scott ขายดีเป็นอย่างมาก เพราะบ้านไหนที่มีทิชชูม้วนในห้องน้ำ จะกลายเป็นความภูมิใจของเจ้าของบ้านไปเลยทีเดียว
และการขยายตัวของห้องน้ำแบบชักโครก ก็ยิ่งทำให้ความต้องการทิชชูแบบม้วนเพิ่มขึ้นไปอีก และสามารถสร้างรายได้ให้กับ Scott อย่างต่อเนื่อง
ต่อมา หลังจากความสำเร็จของทิชชูแบบม้วน Scott หันมาขายกระดาษเช็ดมือ ซึ่งได้ไอเดียมาจากคุณครูโรงเรียนอนุบาลที่ไม่อยากให้เด็กใช้ผ้าเช็ดมือร่วมกัน
ทำให้ในตอนนี้ ทิชชูและกระดาษเช็ดมือ Scott 
เป็นที่รู้จักมากขึ้น
ซึ่ง Scott ไม่รอช้าที่จะใช้การโฆษณาผ่านนิตยสารอย่างหนัก เพื่อเพิ่มยอดขายของตัวเอง
ถึงขนาดโฆษณาว่า หากใช้กระดาษชำระที่หยาบเกินไป อาจทำให้มีปัญหาการอักเสบของลำไส้เลยทีเดียว เพื่อให้คนหันมาซื้อทิชชูใช้กัน
และเพื่อให้ธุรกิจสามารถควบคุมต้นทุนการผลิตได้ 
Scott ไม่รอช้าที่จะเข้าซื้อกิจการต้นน้ำ ตั้งแต่ธุรกิจผลิตเยื่อกระดาษและวัตถุดิบอื่น ๆ ที่ใช้ผลิตทิชชู
มาถึงจุดนี้ เรียกได้ว่า Scott เป็นแบรนด์ทิชชู
ที่ประสบความสำเร็จเป็นอย่างมาก
โดยในช่วงปี 1955 Scott สามารถครองส่วนแบ่งการตลาดทิชชูในสหรัฐอเมริกาได้มากถึง 38%
ทิ้งห่างจากคู่แข่งอันดับสอง 
ที่มีส่วนแบ่งการตลาดอยู่เพียง 11%
อย่างไรก็ตาม ไม่นานก็เริ่มมีคู่แข่งรายใหญ่
เข้ามาลงเล่นในตลาดนี้มากขึ้น
ไม่ว่าจะเป็น P&G ที่เคยทำสบู่มาก่อน ก็หันมาขายทิชชูยี่ห้อ Charmin
และยังมีกลุ่ม Kimberly-Clark ก็หันมาผลิตทิชชู ภายใต้แบรนด์ Kleenex อีกด้วย
จุดนี้เองที่ทำให้การแข่งขันในตลาดทิชชู เริ่มดุเดือดมากขึ้น
ในตอนนั้น Scott ได้เลือกใช้ 3 กลยุทธ์ในการแก้เกม
1. ปรับตำแหน่งทางการตลาด ให้ชัดเจนมากขึ้น
สำหรับสินค้าทิชชูและกระดาษเช็ดมือ จะเลือกเน้นลูกค้ากลุ่มกลาง ๆ ส่วนลูกค้ากลุ่มตลาดบน ก็ปล่อยให้คู่แข่งอย่าง P&G ครองตลาดไป
2. ขยายกลุ่มลูกค้าเพิ่มเติม
จากแต่ก่อนที่เน้นลูกค้ากลุ่มคนทั่วไป Scott เริ่มหันไปเจาะกลุ่มลูกค้าร้านอาหาร
นอกจากนี้ยังได้เริ่มตีตลาดต่างประเทศ เช่น ประเทศในโซนยุโรป
3. เริ่มหันไปลงทุนในธุรกิจอื่น
ซึ่งหนึ่งในธุรกิจที่ไปลงทุนคือ “กระดาษเคลือบผิวมัน” มักถูกนำไปใช้เป็น หน้าปกหนังสือหรือนิตยสาร
แม้ในช่วงแรกยังไม่ประสบความสำเร็จเท่าไรนัก แต่หลังจากการเติบโตของอุตสาหกรรมนิตยสารและสื่อบันเทิง ในช่วงปี 1980 ทำให้ธุรกิจกระดาษเคลือบผิวมันของ Scott เติบโตตามไปด้วย
แม้ว่าจากกลยุทธ์ทั้ง 3 ข้อ จะทำให้ฝั่งของรายได้เติบโต
อย่างไรก็ตาม ในฝั่งของ “หนี้สิน” ก็เพิ่มขึ้นเป็นเงาตามตัวเช่นเดียวกัน
ซึ่งหนี้สินที่เพิ่มขึ้นเกิดจากการที่ Scott ต้องกู้ยืมเงินจำนวนมาก เพื่อให้เพียงพอต่อการขยายธุรกิจอย่างรวดเร็ว
ยกตัวอย่างเช่น Scott ได้ลงทุนในโรงงาน เพื่อขยายกำลังการผลิตหลายเท่าตัว ภายในระยะเวลาเพียงไม่กี่ปี
และในช่วงปี 1995 ที่การเงินของบริษัทกำลังระส่ำระสายนี่เอง
สุดท้ายก็จบลงแบบพีก เพราะคู่แข่งอย่าง Kimberly-Clark ได้เข้าซื้อกิจการของ Scott ด้วยมูลค่า 1.6 พันล้านดอลลาร์สหรัฐ หรือคิดเป็นมูลค่าปัจจุบันราว 102,345 ล้านบาท
ถือเป็นการ ปิดตำนาน บริษัท Scott Paper Company ที่อยู่มานานกว่า 116 ปี
อย่างไรก็ตาม แบรนด์ Scott ก็ไม่ได้หายไปไหน
ปัจจุบันยังคงดำเนินธุรกิจอยู่ภายใต้บริษัทแม่อย่าง Kimberly-Clark
แล้วเราได้ข้อคิดอะไรจากเรื่องราวธุรกิจของ Scott ?
จากเรื่องนี้ เราคงเห็นแล้วว่า การทำธุรกิจนั้น มีทั้งช่วงเวลาที่รุ่งเรือง และตกต่ำ
สิ่งสำคัญที่จะทำให้ธุรกิจดำเนินต่อไปได้ คือ การปรับตัว
จากเรื่องนี้เราจะเห็นว่า Scott มีการปรับตัวอยู่ตลอดเวลา ไม่ว่าจะเป็นการออกสินค้าใหม่ ๆ หรือขยายฐานลูกค้าให้มากขึ้น
สำหรับอีกหนึ่งข้อคิดสำคัญของเรื่องนี้ ที่จะไม่พูดถึงไม่ได้เลย คือ โอกาสและไอเดียใหม่ ๆ มีอยู่รอบตัวเราเสมอ
 
เหมือนพี่น้อง Scott ที่มองเห็นโอกาสจากการเติบโตของห้องน้ำ จนสามารถเข้าสู่ตลาดทิชชูได้เป็นรายแรก ๆ ของโลก
ก็ไม่แน่ว่า ความจริงแล้วไอเดียและโอกาสใหม่ ๆ
อาจเป็นสิ่งที่เราเจอในทุก ๆ วัน จนบางครั้งอาจเป็นอะไรที่ใกล้ตัว มากกว่าที่เราคิดก็ได้..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-